Казерта (правінцыя)

Казе́рта () — правінцыя ў Італіі, на поўначы рэгіёна Кампанія. Адміністрацыйным цэнтрам правінцыі з’яўляецца аднайменны горад Казерта, дзе знаходзіцца знакаміты Казерцкі палац, які быў рэзідэнцыяй неапалітанскіх каралёў. Правінцыя заснавана ў 1945 годзе; падзяляецца на 104 камуны. Самы буйны горад правінцыі — Казерта, другі па велічыні — Аверса.

 Геаграфія 
Правінцыя Казерта знаходзіцца на захадзе Італіі, абмываецца Тырэнскім морам. Непасрэдна на ўзбярэжжы знаходзяцца гарады Мандрагонэ і Кастэль-Вальтурна.

На поўначы Казерты знаходзяцца горы Матэзэ, якія ўваходзяць у сістэму Цэнтральных Апенін, і аднайменнае карставае возера Матэзэ. Найвышэйшы пункт — гара Мілета вышынёй 2050 м, а возера размяшчаецца на вышыні 1007 м над узроўнем мора — гэта самае высакагорнае карставае возера Італіі. Там жа знаходзяцца штучныя азёры Гала і Леціна, створаныя пры будаўніцтве дамбаў на рэчках Летэ і Сава.

Прыродны парк Матэзэ заснаваны ў 2002 годзе.

Па тэрыторыі правінцыі Казерта працякае рака Вальтурна, якая ўпадае ў Гаэтанскі заліў Тырэнскага мора. У вусці гэтай ракі размешчаны горад Кастэль-Вальтурна.

У Казерце таксама знаходзяцца невысокія горы — Санта-Крочэ ў камуне Ракаманфіна (1005 м) і Маджорэ (1036 м). Гара Санта-Крочэ з’яўляецца верхавінай патухлага 50 тысяч гадоў таму вулкана Ракаманфіна.

Катэгорыя:Правінцыі Кампаніі